‘MONO’เข้าเอ็มเอไอมิ.ย.นี้
MONO พร้อมเข้าซื้อขายใน mai ภายในเดือน มิ.ย. หลัง ก.ล.ต.ไฟเขียวไฟลิ่ง
25 เม.ย. 2556

MONO พร้อมเข้าซื้อขายใน mai ภายในเดือน มิ.ย. หลัง ก.ล.ต.ไฟเขียวไฟลิ่ง
นายนวมินทร์ ประสพเนตร ผู้ช่วยประธานกรรมการ และประธานเจ้าหน้าที่การตลาด บริษัท โมโน เทคโนโลยี หรือ MONO เปิดเผยว่า บริษัทจะเพิ่มทุนจดทะเบียนเป็น 140 ล้านบาท จาก 115.5 ล้านบาท เป็นหุ้นสามัญจำนวน 1,400 ล้านหุ้น โดยคาดว่าจะเข้าจดทะเบียนในตลาดหลักทรัพย์ เอ็ม เอ ไอ (mai) ภายในไตรมาส 2 นี้ โดยบริษัทได้แต่งตั้งบริษัท แอดไวเซอรี่ พลัส เป็นที่ปรึกษาทางการเงิน และมีบริษัทหลักทรัพย์ 2 แห่ง เป็นผู้จัดการการจัดจำหน่ายและรับประกันการจำหน่ายร่วม ได้แก่ บริษัทหลักทรัพย์ กสิกรไทย และบริษัทหลักทรัพย์ บัวหลวง 
เบื้องต้นคาดว่าจะสามารถเปิดให้จองซื้อหุ้นไอพีโอได้ในเดือน พ.ค. และจะสามารถเข้าทำการซื้อขายในตลาดหลักทรัพย์ เอ็ม เอ ไอ ได้ในช่วงเดียวกัน บริษัทจะดำเนินการเสนอขายหุ้นสามัญเพิ่มทุนต่อประชาชนทั่วไปเป็นครั้งแรก (ไอพีโอ) จำนวน 245 ล้านหุ้น หรือ 17.5% ของจำนวนหุ้นสามัญที่ชำระแล้วทั้งหมดภายหลังการเสนอขายหุ้นต่อประชาชนครั้งนี้ ส่งผลให้ผู้ถือหุ้นรายใหญ่ยังคงถือหุ้น 71.9% บริษัทจะนำเงินที่ได้จากการระดมทุนในครั้งนี้ไปต่อยอดธุรกิจทั้งการขยายธุรกิจทั้งในและต่างประเทศ การลงทุนเพิ่มในเนื้อหาการลงทุนเพิ่มในอุปกรณ์ด้านเทคโนโลยีสารสนเทศ การขยายพื้นที่สำนักงานและการเข้าลงทุนในกิจการอื่นๆ ที่น่าสนใจ รวมทั้งการประมูลช่องสัญญาณโทรทัศน์ระบบดิจิตอล ซึ่งจากแผนงานที่วางไว้บริษัทน่าจะต้องใช้งบประมาณการลงทุนทั้งหมด 1,500 ล้านบาท”